Døtrene som nu er 8, 15 og 18 år blev ved en fejl tvangsfjernet, og forældrene anlagde på vegne af børnene sag mod kommunen. Nu skal døtrene betale 165.000 kroner for en sag, de aldrig har ønsket.

Efter en falsk anmeldelse blev tre døtre tvangsfjernet af Hjørring Kommune i 2018. Som værger for børnene anlagde forældrene sag mod kommunen. Men i stedet for en undskyldning, skal døtrene på 8, 15 og 18 år nu betale 165.000 i alt i sagsomkostninger til den retssag, familien ikke havde råd til at føre til ende. - Jeg fik et chok, da jeg læste om det. Jeg kan ikke huske en dag som denne, siger retsordfører Preben Bang Henriksen fra Venstre. Politikere går ind i sagen Sagen er i dag blevet behandlet i Folketinget, efter Karina Adsbøl (DD) har stillet forslag om at ændre loven. - Det er dybt beskæmmende, at børn udstyres med gæld, som de ingen indflydelse har haft på, siger Preben Bang Henriksen (V) efter dagens behandling af forslaget. Ifølge den nordjyske politiker er der ikke én sag om året, der ligner denne. Alle partier er forargede over, at døtrene står med regningen, fortæller han. Men det tekniske i forhold til løsningen, er de ikke blevet enige om endnu. - Det er en juridisk vanskelig proces. Vi mangler at få den gordiske knude løst, for hvem skal så betale regningen? Vil ændre regler - Hjørring-sagen må ikke gentages, fastslår han. Derfor støtter han på det kraftigste, at regeringen skal udarbejde ændringer til de eksisterende regler, så børns retssager i fremtiden ikke ender på samme måde. - Selvfølgelig kan vi ikke bare sige, at der ikke skal betales sagsomkostninger. Vinderen skal have dækket sine omkostninger i sagen. Preben Bang Henriksen har selv et par bud på, hvordan det i fremtiden skal foregå: - Det kunne være sådan, at børns retssager skal have fri proces, og så bør det være et krav, at Familieretshuset har accepteret sagsanlægget forud for retssagen. Og hvem skal så betale regningen, hvis børn taber sagen, Familieretshuset har godkendt? - Ja, det er jo det, der er det svære. Der vil jeg sige, at Familieretshuset er så offentlig en myndighed, at de skal betale sagsomkosningerne til vinderen. Større beløb er det heller ikke.